የኦሮሚያ ክልል ነዋሪዎች ለታላቁ ህዳሴ ግድብ ግንባታ እስከ አሁን 1 ነጥብ 4 ቢሊየን ብር ለመለገስ ቃል ገብተዋል
– የኦሮሚያ ክልል ነዋሪዎች ለታላቁ የህዳሴ ግድብ ግንባታ እስካሁን በቦንድ ግዢና በልገሳ ለመስጠት ቃል የገቡት በአጠቃላይ 1 ነጥብ 4 ቢሊየን ብር መድረሱን የኦሮሚያ ክልል የታላቁ ህዳሴ ግድብ ህዝባዊ ተሳትፎ አስተባባሪ ምክር ቤት ጽህፈት ቤት አስታወቀ።የጽህፈት ቤቱ ዳይሬክተር አቶ አማን አሊ ለዋልታ ኢንፎርሜሽን ማዕከል እንደገለፁት፤ የግድቡ ግንባታ ይፋ ከተደረገበት ጊዜ ጀምሮ እስካሁን 1 ነጥብ 4 ቢሊየን ብር በቦንድ ግዢና በልገሳ ለመስጠት ቃል በመግባት 863 ሚሊየን 315 ሺ 541 ብር ተሰብስቧል።ከተሰበሰበው ውስጥም 842 ሚሊየን 880 ሺ 444 ብሩ በቦድን ግዢ ሲሆን፤ 20 ሚሊየን 435 ሺ 097 ብሩ ደግሞ ለግድቡ ግንባታ ስኬት ነዋሪዎቹ በልገሳ የሰጡት ብር ነው በማለት አቶ አማን ተናግረዋል።እንደ አቶ አማን ገለፃ የተሰበሰበው ብር እስከ ሀምሌ መጨረሻ ድረስ ብቻ መሆኑን ጠቁመው፤ በአሁኑ ወቅት ቁጥሩ እንደሚጨምር ተናግረዋል። የህዳሴው ግድብ ግንባታ ከተጀመረበት ጊዜ ጀምሮ የክልሉ ህዝብ ተሳትፎ በተጠናከረ ሁኔታ እየሄደ መሆኑን ጠቁመው፤ የህዝቡ ተሳትፎ የግድቡ ግንባታ እስኪጠናቀቅ ድረስ እንደሚቀጥል ነው  የገለፁት።በተለይም አርሶ አደሩና አርብቶ አደሩን በቦንድ ግዢው ላይ የነቃ ተሳትፎ እንዲያደርጉ ለማድረግ ባለፈው አመት ከኢትዮጵያ ልማት ባንክ፣ ከንግድ ባንድና ከማይክሮ ፋይናንሶች ጋር በጋራ በመሆን የቦንድ ሽያጭ እየተካሄደ መሆኑን ገልፀው፤ በዘንድሮው አመትም ይህን አጠናክረን በመቀጠል ለግድቡ ግንባታ ስኬት የሚደረገውን ድጋፍ አጠናክረን እንቀጥላለን ሲሉ ገልፀዋል።በተያዘው የበጀት ዓመትም ግማሽ ቢሊየን ብር ከቦንድ ግዢ ለመሰብሰብ መታቀዱን ጠቁመው፤ ለዚህም የተለያዩ ዝግጅቶችን እያካሄዱ መሆናቸውን አቶ አማን ተናግረዋል።በመጪው ጥር ወር ላይም “የቦንድ ሳምንት” በሚል ዝግጅት በማዘጋጀት መላው የክልሉ ነዋሪ በቦንድ ግዢው ላይ እንዲሳተፍ በማድረግ ለግድቡ ግንባታ ስኬት የሚደረገውን ድጋፍ ለማጠናከር እንደታቀደ ተናግረዋል።የህዳሴው ግድብ ግንባታ ለኢትዮጵያ ብሎም ለጎረቤት ሀገራት ከሚኖረው ኢኮኖሚያዊና ማህበራዊ ጥቅም ባሻገርም  ህብረተሰቡ የቁጠባ ባህልን እንዲያዳብር ከፍተኛ አስተዋፅኦ አለው በማለት መናገራቸውን ዋልታ ኢንፎርሜሽን ማዕከል ዘግቧል።